F.

katsoo, että huolta herättävät muun muassa seuraavat asiat: i) puitepäätös 2002/584/YOS ja muut vastavuoroisen tunnustamisen välineet eivät sisällä yksiselitteistä kieltäytymisperustetta, kun on perusteltu syy uskoa, että toimenpiteen täytäntöönpano olisi ristiriidassa täytäntöönpanojäsenvaltiolla SEU:n 6 artiklan ja Euroopan unionin perusoikeuskirjan (”perusoikeuskirja”) mukaisesti olevien velvoitteiden kanssa, ii) puitepäätös 2002/584/YOS ja muut vastavuoroisen tunnustamisen välineet eivät sisällä määräyksiä, jotka koskevat perusoikeuskirjan 47 artiklan mukaista oikeutta tehokkaisiin oikeussuojakeinoihin, ja asia on jätetty kansallisen lainsäädännön säänneltäväksi, mikä johtaa epävarmuuteen ja epäyhtenäisiin käytäntöihin jäsenvaltioiden välillä, iii) Schengenin tietojärjestelmän (SIS II) ja Interpolin ilmoituksia ei tarkisteta säännöllisesti, EPM:n peruuttamisella ja tällaisten ilmoitusten poistamisella ei ole automaattista yhteyttä ja on epäselvää, miten EPM:n toteuttamisesta kieltäytyminen vaikuttaa EPM:n ja siihen liittyvien ilmoitusten voimassaolon jatkumiseen, minkä vuoksi henkilöt, joista on annettu EPM, eivät voi liikkua vapaasti vapauden, turvallisuuden ja oikeuden alueella, koska he voivat joutua pidätetyiksi ja luovutetuiksi, iv) vakavien rikosten luettelo, joka liittyy EPM:ään mutta myös muihin unionin välineisiin, joissa viitataan jatkuvasti tuohon luetteloon, on määritelmiltään puutteellinen ja sisältää rikoksia, joiden vakavuudesta ei säädetä kaikkien jäsenvaltioiden rikoslaissa, eikä se välttämättä täytä suhteellisuuden vaatimusta, v) EPM:ää käytetään suhteettoman paljon vähäisissä rikkomuksissa ja tilanteissa, joissa voitaisiin käyttää lievempiä vaihtoehtoja, mikä johtaa tarpeettomiin pidätyksiin sekä perusteettomaan ja kohtuuttoman pitkään tutkintavankeusaikaan, jolloin loukataan suhteettomasti epäiltyjen ja syytettyjen perusoikeuksia sekä rasitetaan jäsenvaltioiden resursseja, vi) termiä ”oikeusviranomainen” ei ole määritelty puitepäätöksessä 2002/584/YOS eikä muissa vastavuoroisen tunnustamisen välineissä, mikä on johtanut käytäntöjen vaihtelemiseen jäsenvaltioiden välillä ja aiheuttanut näin epävarmuutta, heikentänyt keskinäistä luottamusta ja johtanut oikeuskiistoihin, vii) ei ole olemassa vähimmäisnormeja, joilla varmistetaan keskinäisten tunnustamistoimenpiteiden toimiva oikeudellinen valvonta, mikä on johtanut siihen, että jäsenvaltioilla on epäjohdonmukaisia käytäntöjä oikeussuojakeinojen ja perusoikeuksien rikkomiselta suojaavien keinojen alalla, mukaan luettuina henkilöllisyydestä erehtymisen kaltaisten tuomiovirheiden uhreille maksettavat korvaukset, mikä rikkoo Euroopan ihmisoikeussopimuksen (ECHR) ja Euroopan unionin tuomioistuimen vakiintuneen oikeuskäytännön mukaisia normeja, viii) vaikka tutkintavankeus on tietyin perustein välttämätöntä, niin epäillyt ja syytetyt saattavat joutua olemaan tutkintavankeudessa perusteettomasti ja liian pitkään, koska ei ole olemassa tällaista vankeutta koskevia vähimmäisnormeja (mukaan luettuina säännöllinen uudelleentarkastelu, vangitsemisen käyttäminen viimeisenä keinona ja vaihtoehtojen harkitseminen) ja koska ei ole olemassa asianmukaista arviota siitä, milloin tapaus on valmis käsiteltäväksi tuomioistuimessa, ix) pidätyskeskusten ala-arvoiset olot eri puolilla unionia ja tämän vaikutus kyseisten henkilöiden perusoikeuksiin, erityisesti oikeus suojeluun epäinhimilliseltä tai alentavalta kohtelulta tai rangaistukselta ECHR:n 3 artiklan mukaisesti, sekä unionin vastavuoroisen tunnustamisen välineiden tehokkuuteen ja toimivuuteen, x) EPM:n nojalla etsittyjen henkilöiden oikeudellisen edustuksen puuttuminen pidätysmääräyksen antavassa ja sen täytäntöönpanevassa jäsenvaltiossa, xi) puitepäätös 2002/584/YOS ei sisällä eurooppalaisten pidätysmääräysten käännösten toimittamisen määräaikoja, mikä johtaa vaihteleviin käytäntöihin ja epävarmuuteen, xii) kaksoisrangaistuksen ulkopuolelle jäävien rikosten asianmukaisen määritelmän puuttuminen, xiii) unionin oikeudellisen yhteistyön ja vastavuoroisen tunnustamisen olemassa olevien välineiden käytön laiminlyönti;